Kommissionens forordning (EF) nr. 1032/2001
af 29. maj 2001
om fastsættelse af de garantitærskelmængder, som det i sektoren for råtobak for 2001-høsten er tilladt at overføre til en anden sortsgruppe
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2075/92 af 30. juni 1992 om den fælles markedsordning for råtobak(1), senest ændret ved forordning (EF) nr. 1336/2000(2), særlig artikel 9, stk. 4, og
ud fra følgende betragtninger:
(1) Ved artikel 9 i forordning (EØF) nr. 2075/92 blev der indført en kvoteordning for de forskellige sortsgrupper tobak. De individuelle kvoter blev fordelt mellem producenterne på grundlag af de garantitærskler for 2001-høsten, som er fastsat i artikel 3 i Rådets forordning (EF) nr. 660/1999 af 22. marts 1999 om ændring af forordning (EØF) nr. 2075/92 og om fastsættelse af præmier og garantitærskler for tobak i blade pr. sortsgruppe og pr. medlemsstat for 1999-, 2000- og 2001-høsten(3). Artikel 9, stk. 4, i forordning (EØF) nr. 2075/92 gør det muligt for Kommissionen at give medlemsstaterne tilladelse til at overføre garantitærskelmængder mellem sortsgrupperne. De planlagte overførsler indebærer ikke yderligere udgifter for EUGFL for sortsgrupperne og medfører ikke en forhøjelse af den samlede garantitærskel for de enkelte medlemsstater.
(2) Denne forordning bør anvendes snarest muligt og inden den frist for indgåelse af dyrkningskontrakter, der er fastsat i artikel 10, stk. 1, i Kommissionens forordning (EF) nr. 2848/98 af 22. december 1998 om gennemførelsesbestemmelser til forordning (EØF) nr. 2075/92 for så vidt angår præmieordningen, produktionskvoterne og den særstøtte, der ydes til producentsammenslutningerne i tobakssektoren(4), senest ændret ved forordning (EF) nr. 385/2001(5).
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Tobak -
UDSTEDT FØLGENDE FORORDNING:
Artikel 1
I forbindelse med 2001-høsten kan medlemsstaterne inden den frist for indgåelse af dyrkningskontrakter, der er fastsat i artikel 10, stk. 1, i forordning (EF) nr. 2848/98, overføre de mængder, som er anført i bilaget til denne forordning, fra en sortsgruppe til en anden.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. maj 2001.